  Туспуктэм: Удмуртиысь тӧролэн но кивалтэтлэн пресс-службазы Майя Бывальцева Можгаын «Кышкыттэм ӟечлыко сюресъёс» йӧскалык ӵектосъя сюресъёсты тупатъянэз туэ понна йылпумъязы. Оглом 4,61 иськем тямыс сюрес люкетъёсты выльдӥзы. Со сярысь Удмуртиысь тӧролэн но кивалтэтлэн пресс-службазы ивортӥз. Байбородов нимо ульчаын асфальтобетон кык сӥен вӧлдӥзы, сюрес урдэсъёсты юнматӥзы. Зоръёс дыръя ву люкаськон интыосын канаваос гудӥзы. Пыдын ветлӥсьёслы выль тротуар лэсьтӥзы. Выль шобрет кылдӥз Рабочая но Бабкин нимо ульчаосын, озьы ик Садовой ульчалэн люкетаз. Редукторной микрорайонын ньыль ульчаосты тупатъязы – Дружба, Районной, Редукторной но Южной. Соослэн огъя кузьдалазы 1,81 иськем. « Подрядчиклэн ужезлы юанъёс ӧвӧл. Ужась ӧрилэсь алонъёссэ со палэнтӥз. Куд-ог юанъёс администрацилы – заказчиклы – вань. Нырысь ик соо кышкыттэмлыкен герӟаськемын. Куд-ог ужпумъёс ГОСТ-лы тупасьтэм сюрес пусъёсты утялтонэн но кулэ пусъёсты пуктонэн, сюрес вылтӥ мынон-ветлонэз радъян схемаослэн ӧвӧлтэменызы герӟаськемын. Нимысьтыз ужпум – искусственной лёгъёс лэсьтэм куд-ог интыос уг югдытӥсько » Андрей Цаплин, Удмуртиысь Калык фронтлэн штабезлэн ёзчиез Тырмисьтэм сюрес пусъёсты муниципалитет берлогес пуктыны чакла. 2024-тӥ арын Можгаын йӧскалык ӵектосъя ужъёсты азьланьтозы. Сюресчиос эшшо куать люкетъёсты тупатъяны, соослэн огъя кузьдалазы 3,6 иськем. Тодэ вайытом, 2023-тӥ арын Удмуртиын «Кышкыттэм ӟечлыко сюресъёс» («Безопасные качетсвенные дороги») йӧскалык ӵектосъя дышетон юртъёс доры нуись 52 сюресъёсты тупатъязы.  Тегъёс: Удмуртия сюресъёс Можга тупатъянужъёс йӧскалыкӵектосъёс  